CELEX: 32021R1199
Language: el
Date: 2021-07-20 00:00:00
Title: Κανονισμός (ΕΕ) 2021/1199 της Επιτροπής της 20ής Ιουλίου 2021 για την τροποποίηση του παραρτήματος XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου όσον αφορά τους πολυκυκλικούς αρωματικούς υδρογονάνθρακες (ΠΑΥ) σε κόκκους ή εδαφοκάλυψη που χρησιμοποιούνται ως υλικό πλήρωσης σε γήπεδα συνθετικού χλοοτάπητα ή σε χαλαρή μορφή σε παιδικές χαρές ή αθλητικές εγκαταστάσεις (Κείμενο που παρουσιάζει ενδιαφέρον για τον ΕΟΧ)

21.7.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 259/1
               
            
         ΚΑΝΟΝΙΣΜΟΣ (ΕΕ) 2021/1199 ΤΗΣ ΕΠΙΤΡΟΠΗΣ
         της 20ής Ιουλίου 2021
         για την τροποποίηση του παραρτήματος XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου όσον αφορά τους πολυκυκλικούς αρωματικούς υδρογονάνθρακες (ΠΑΥ) σε κόκκους ή εδαφοκάλυψη που χρησιμοποιούνται ως υλικό πλήρωσης σε γήπεδα συνθετικού χλοοτάπητα ή σε χαλαρή μορφή σε παιδικές χαρές ή αθλητικές εγκαταστάσεις
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (1), και ιδίως το άρθρο 68 παράγραφος 1,
         Εκτιμώντας τα ακόλουθα:
         
                     (1)
                  
                  
                     Η καταχώριση 50 του παραρτήματος XVII του κανονισμού (ΕΚ) αριθ. 1907/2006 περιέχει περιορισμούς όσον αφορά οκτώ πολυκυκλικούς αρωματικούς υδρογονάνθρακες (ΠΑΥ) (2).
                  
               
                     (2)
                  
                  
                     Οι κόκκοι καουτσούκ χρησιμοποιούνται ως υλικό πλήρωσης σε γήπεδα συνθετικού χλοοτάπητα. Οι κόκκοι και η εδαφοκάλυψη από καουτσούκ χρησιμοποιούνται επίσης σε χαλαρή μορφή σε παιδικές χαρές ή αθλητικές εγκαταστάσεις, όπως γήπεδα γκολφ, αθλητικά συγκροτήματα, αρένες ιπποδρόμου, μονοπάτια στη φύση ή σκοπευτήρια. Οι εν λόγω κόκκοι και η εδαφοκάλυψη προέρχονται κυρίως από ελαστικά επίσωτρα στο τέλος του κύκλου ζωής τους (ELT). Μία από τις κύριες ανησυχίες σχετικά με τη χρήση κόκκων και εδαφοκάλυψης που προέρχονται από ELT είναι η παρουσία των οκτώ ΠΑΥ στη μήτρα του καουτσούκ. Οι κόκκοι και η εδαφοκάλυψη είναι μείγματα κατά την έννοια του άρθρου 3 παράγραφος 2 του κανονισμού (ΕΚ) αριθ. 1907/2006 και, ως εκ τούτου, δεν καλύπτονται από την υφιστάμενη καταχώριση 50 του παραρτήματος XVII του εν λόγω κανονισμού. Ωστόσο, οι οκτώ ΠΑΥ απαριθμούνται ως καρκινογόνοι κατηγορίας 1Β στο παράρτημα VI του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (3). Επομένως, η καταχώριση 28 του παραρτήματος XVII του κανονισμού (ΕΚ) αριθ. 1907/2006 περιορίζει τη διάθεση κόκκων και εδαφοκάλυψης στο ευρύ κοινό, αν τα εν λόγω μείγματα περιέχουν ΠΑΥ σε συγκεντρώσεις ίσες ή μεγαλύτερες από 100 mg/kg για BaP ή DBAhA, ή 1 000 mg/kg για τους υπόλοιπους έξι ΠΑΥ.
                  
               
                     (3)
                  
                  
                     Για τον χαρακτηρισμό κινδύνου των κόκκων ή της εδαφοκάλυψης που περιέχουν τους οκτώ ΠΑΥ, τα όρια συγκέντρωσης των επιμέρους ΠΑΥ στην καταχώριση 28 του παραρτήματος XVII του κανονισμού (ΕΚ) αριθ. 1907/2006 δεν μπορούν απλώς να αθροιστούν. Εφαρμόζοντας μια προσέγγιση προσθετικότητας σύμφωνα με τις κατευθυντήριες γραμμές για την εφαρμογή του κανονισμού (ΕΚ) αριθ. 1272/2008 (4) και λαμβάνοντας υπόψη τη σχετική συμβολή των διαφόρων ΠΑΥ στην περιεκτικότητα σε ΠΑΥ των κόκκων και της εδαφοκάλυψης από καουτσούκ, μπορεί να υπολογιστεί το ανώτατο όριο συγκέντρωσης για το άθροισμα των οκτώ καταγεγραμμένων ΠΑΥ και είναι περίπου 387 mg/kg (5). Ο Rijksinstituut voor Volksgezondheid en Milieu (στο εξής: RIVM) (6) και ο Ευρωπαϊκός Οργανισμός Χημικών Προϊόντων (στο εξής: Οργανισμός) (7) το 2017 κατέληξαν στο συμπέρασμα ότι αυτό το υπολογιζόμενο όριο συγκέντρωσης για μείγματα των οκτώ ΠΑΥ είναι υπερβολικά υψηλό για να διασφαλιστεί ο ασφαλής εφοδιασμός και η χρήση των εν λόγω κόκκων σε γήπεδα συνθετικού χλοοτάπητα. Στην αξιολόγησή του ο Οργανισμός συνέστησε τη μείωση του ορίου συγκέντρωσης των οκτώ ΠΑΥ σε κόκκους που χρησιμοποιούνται σε γήπεδα συνθετικού χλοοτάπητα μέσω περιορισμού δυνάμει του κανονισμού (ΕΚ) αριθ. 1907/2006, επειδή τα ισχύοντα όρια συγκέντρωσης θεωρήθηκαν υπερβολικά υψηλά ώστε να παρέχουν επαρκή προστασία της ανθρώπινης υγείας.
                  
               
                     (4)
                  
                  
                     Με βάση τα εν λόγω συμπεράσματα και αξιολογήσεις, στις 17 Σεπτεμβρίου 2018 οι Κάτω Χώρες (στο εξής: υποβάλλων φάκελο) υπέβαλαν στον Οργανισμό φάκελο του παραρτήματος XV (8), προτείνοντας τον περιορισμό οκτώ ΠΑΥ σε κόκκους για χρήση ως υλικό πλήρωσης σε γήπεδα συνθετικού χλοοτάπητα και σε κόκκους ή εδαφοκάλυψη σε χαλαρή μορφή σε παιδικές χαρές ή αθλητικές εγκαταστάσεις.
                  
               
                     (5)
                  
                  
                     Όσον αφορά αυτούς τους οκτώ ΠΑΥ η παράμετρος της ανθρώπινης υγείας που προκαλεί ιδιαίτερη ανησυχία είναι η καρκινογένεση και η ικανότητα πρόκλησης γονιδιοτοξικών επιδράσεων. Για καρκινογόνους παράγοντες χωρίς κατώτατο όριο, δεν μπορεί να συναχθεί δόση χωρίς θεωρητικό κίνδυνο καρκίνου. Ως εκ τούτου, οι συγκεντρώσεις των οκτώ ΠΑΥ σε κόκκους που χρησιμοποιούνται ως υλικό πλήρωσης σε γήπεδα συνθετικού χλοοτάπητα και σε κόκκους ή εδαφοκάλυψη σε χαλαρή μορφή σε παιδικές χαρές ή αθλητικές εγκαταστάσεις θα πρέπει να είναι όσο το δυνατόν χαμηλότερες.
                  
               
                     (6)
                  
                  
                     Ο υποβάλλων φάκελο έλαβε υπόψη διάφορα σενάρια έκθεσης σχετικά με τη χρήση κόκκων σε συνθετικά γήπεδα χλοοτάπητα από εργαζομένους που εγκαθιστούν και συντηρούν τα γήπεδα και από άτομα που αθλούνται σε αυτά (επαγγελματίες και ερασιτέχνες παίκτες και τερματοφύλακες), και σχετικά με κόκκους ή εδαφοκάλυψη που χρησιμοποιούνται σε χαλαρή μορφή σε παιδικές χαρές και αθλητικές εγκαταστάσεις, όπου ενδέχεται να εκτεθούν άνθρωποι και, ιδίως, παιδιά. Με βάση τα αποτελέσματα της δειγματοληψίας από τον RIVM, εκτιμήθηκε ο υψηλός κίνδυνος καρκίνου με βάση τη συνολική συγκέντρωση του αθροίσματος των οκτώ ΠΑΥ που βρίσκονται επί του παρόντος σε υλικά πλήρωσης ELT. Το εύρος συγκέντρωσης που διαπιστώθηκε για τα μείγματα αυτά κυμαινόταν από 6,7 mg/kg έως 21 mg/kg.
                  
               
                     (7)
                  
                  
                     Ο υποβάλλων φάκελο κατέδειξε ότι υπάρχει υψηλός κίνδυνος καρκίνου για τους εργαζομένους και το ευρύ κοινό που εκτίθενται σε κόκκους καουτσούκ οι οποίοι περιέχουν το υπολογιζόμενο όριο συγκέντρωσης μείγματος 387 mg/kg του αθροίσματος των οκτώ ΠΑΥ, ενώ σε πολύ χαμηλότερο επίπεδο συγκέντρωσης η πιθανότητα η έκθεση ενός ατόμου στους καταγεγραμμένους ΠΑΥ να οδηγήσει σε καρκίνο εκτιμήθηκε ότι είναι σημαντικά χαμηλότερη. Ο υποβάλλων φάκελο κατέληξε στο συμπέρασμα ότι, για μεγάλο μέρος των παραγωγών, οι συγκεντρώσεις των 15 έως 21 mg/kg του αθροίσματος των οκτώ ΠΑΥ σε υλικό πλήρωσης ELT είναι τεχνικά και οικονομικά εφικτές, και πρότεινε την εφαρμογή ορίου συγκέντρωσης 17 mg/kg. Ο υποβάλλων φάκελο υπολόγισε ότι το 95 % του υλικού πλήρωσης που προέρχεται από ELT συμμορφώνεται με αυτό το όριο συγκέντρωσης.
                  
               
                     (8)
                  
                  
                     Προκειμένου να διασφαλιστεί η ασφαλής χρήση των κόκκων ή της εδαφοκάλυψης και να αποφευχθεί η υποκατάσταση από εναλλακτικές λύσεις που μπορεί να προκαλέσουν την ίδια ή ακόμη μεγαλύτερη ανησυχία για την ανθρώπινη υγεία από ό,τι το ανακυκλωμένο καουτσούκ, ο υποβάλλων φάκελο πρότεινε ο περιορισμός να καλύπτει μείγματα από ανακυκλωμένο καουτσούκ και άλλα υλικά είτε παρθένα είτε ανακυκλωμένα, συνθετικά ή φυσικά υλικά.
                  
               
                     (9)
                  
                  
                     Δεδομένου ότι η οριακή τιμή των 17 mg/kg που προτείνεται από τον υποβάλλοντα φάκελο είναι σημαντικά χαμηλότερη από τις οριακές τιμές των 100-1 000 mg/kg που ισχύουν επί του παρόντος για τους κόκκους, ο περιορισμός θα σήμαινε ότι ορισμένοι παραγωγοί κόκκων που προέρχονται από ELT θα πρέπει να αυξήσουν το ποσοστό των δοκιμών συμμόρφωσης και να στραφούν σε καθαρότερες εισροές παραγωγής ή να διακόψουν την παραγωγή υλικού πλήρωσης. Ο περιορισμός θα καθιστούσε το 5 % των επί του παρόντος παραγόμενων κόκκων μη συμμορφούμενο εάν η εφαρμογή του περιορισμού τεθεί αμέσως σε ισχύ. Ως εκ τούτου, ο υποβάλλων φάκελο πρότεινε μεταβατική περίοδο δώδεκα μηνών για να δοθεί στους μεταγενέστερους χρήστες (παραγωγοί χλοοτάπητα, διανομείς και εταιρείες που εγκαθιστούν τον χλοοτάπητα) περιορισμένη αλλά εύλογη περίοδος για να συνεχίσουν να χρησιμοποιούν κόκκους που έχουν ήδη προμηθευτεί, αλλά δεν συμμορφώνονται με την προτεινόμενη οριακή τιμή των 17 mg/kg.
                  
               
                     (10)
                  
                  
                     Στις 7 Ιουνίου 2019 η επιτροπή αξιολόγησης κινδύνων (RAC) του Οργανισμού εξέδωσε γνώμη (9) στην οποία κατέληξε στο συμπέρασμα ότι η περιεκτικότητα των κόκκων καουτσούκ σε ΠΑΥ που αντιστοιχεί στο υπολογιζόμενο όριο συγκέντρωσης για μείγματα σύμφωνα με την εγγραφή 28 του παραρτήματος XVII του κανονισμού (ΕΚ) αριθ. 1907/2006 είναι απαράδεκτη και ότι τα εν λόγω επίπεδα για ουσίες χωρίς κατώτατο όριο δεν θα πρέπει να επιτρέπονται και δεν παρέχουν επαρκές επίπεδο προστασίας των εργαζομένων και του ευρέος κοινού. Η RAC συμφώνησε ότι η περιεκτικότητα σε ΠΑΥ θα πρέπει να μειωθεί και συνέστησε όριο συγκέντρωσης 20 mg/kg του αθροίσματος των οκτώ ΠΑΥ σε κόκκους καουτσούκ. Η RAC επανέλαβε ότι το προτεινόμενο όριο των 20 mg/kg δεν βασίζεται στον εκτιμώμενο κίνδυνο, αλλά αποτελεί μέτρο που αποσκοπεί αποκλειστικά στην αποφυγή πολύ υψηλών συγκεντρώσεων ΠΑΥ. Επιπλέον, η RAC ανέφερε ότι, όσον αφορά τη μείωση του κινδύνου, δεν υπάρχει σημαντική διαφορά μεταξύ της επιλογής 17 mg/kg και 20 mg/kg, αναγνωρίζοντας ότι, με εξαίρεση τους καπνιστές, η μεγαλύτερη έκθεση του κοινού δεν οφείλεται σε κόκκους και εδαφοκάλυψη, αλλά σε πηγές τροφίμων και εισπνεόμενο αέρα.
                  
               
                     (11)
                  
                  
                     Η RAC συμφώνησε με τον υποβάλλοντα φάκελο ότι, παρόλο που δεν έχουν παρασχεθεί πληροφορίες τεκμηρίωσης σχετικά με την περιεκτικότητα των οκτώ ΠΑΥ στον φελλό, στα θερμοπλαστικά ελαστομερή (TPE) και στο καουτσούκ αιθυλενίου–προπυλενίου–διενίου (EPDM), το προτεινόμενο όριο ΠΑΥ θα πρέπει να εφαρμόζεται σε κάθε άλλο τύπο συνθετικού υλικού πλήρωσης, ώστε να αποφεύγεται παρόμοιος ή μεγαλύτερος κίνδυνος μέσω ατυχούς υποκατάστασης.
                  
               
                     (12)
                  
                  
                     Για λόγους επιβολής της νομοθεσίας η RAC συνέστησε ο περιορισμός όσον αφορά τους κόκκους ή την εδαφοκάλυψη που διατίθενται στην αγορά για χρήση ως υλικό πλήρωσης σε γήπεδα συνθετικού χλοοτάπητα και σε χαλαρή μορφή σε παιδικές χαρές ή αθλητικές εγκαταστάσεις να απαιτεί ειδική σήμανση που να αναφέρεται σε έναν μοναδικό αριθμό παρτίδας. Ο εν λόγω αριθμός παρτίδας επιτρέπει την ιχνηλασιμότητα του υλικού σε παρτίδα που έχει υποβληθεί σε δοκιμή και διατίθεται στην αγορά. Επιπλέον, η RAC συνέστησε να συμπεριληφθούν ορισμοί για τους κόκκους, την εδαφοκάλυψη, το υλικό πλήρωσης σε γήπεδα συνθετικού χλοοτάπητα και τη χρήση σε χαλαρή μορφή σε παιδικές χαρές και αθλητικές εγκαταστάσεις.
                  
               
                     (13)
                  
                  
                     Στις 20 Σεπτεμβρίου 2019 η επιτροπή κοινωνικοοικονομικής ανάλυσης του Οργανισμού (SEAC) εξέδωσε γνώμη (10), στην οποία αναφέρει ότι ο προτεινόμενος περιορισμός, όπως τροποποιήθηκε από τη RAC, είναι το καταλληλότερο μέτρο σε ενωσιακό επίπεδο για την αντιμετώπιση των κινδύνων που εντοπίστηκαν λαμβάνοντας υπόψη τα κοινωνικοοικονομικά οφέλη και το κοινωνικοοικονομικό κόστος. Η SEAC επισήμανε επίσης τον προληπτικό χαρακτήρα του περιορισμού.
                  
               
                     (14)
                  
                  
                     Η SEAC συμφώνησε ότι η δωδεκάμηνη αναβολή της εφαρμογής του περιορισμού που προτάθηκε αρχικά στον φάκελο του παραρτήματος XV για το επίπεδο συγκέντρωσης 17 mg/kg θα ήταν επίσης κατάλληλη για το επίπεδο συγκέντρωσης 20 mg/kg, ώστε να μπορέσουν όλα τα ενδιαφερόμενα μέρη να λάβουν τα αναγκαία μέτρα συμμόρφωσης.
                  
               
                     (15)
                  
                  
                     Ζητήθηκε η γνώμη του φόρουμ ανταλλαγής πληροφοριών σχετικά με τον έλεγχο εφαρμογής κατά τη διάρκεια της διαδικασίας γνωμοδότησης και οι συστάσεις της ελήφθησαν υπόψη.
                  
               
                     (16)
                  
                  
                     Στις 12 Νοεμβρίου 2019 ο Οργανισμός υπέβαλε τις γνώμες της RAC και της SEAC στην Επιτροπή. Λαμβάνοντας υπόψη τον φάκελο του παραρτήματος XV και τις γνώμες της RAC και της SEAC, η Επιτροπή θεωρεί ότι υπάρχει απαράδεκτος κίνδυνος για την ανθρώπινη υγεία από τη διάθεση στην αγορά ή τη χρήση κόκκων ή εδαφοκάλυψης που περιέχουν ΠΑΥ ως υλικό πλήρωσης σε γήπεδα συνθετικού χλοοτάπητα ή σε χαλαρή μορφή σε παιδικές χαρές ή αθλητικές εγκαταστάσεις που πρέπει να αντιμετωπιστεί σε επίπεδο Ένωσης. Η Επιτροπή καταλήγει στο συμπέρασμα ότι ο περιορισμός που προτείνεται στον φάκελο του παραρτήματος XV, με τις τροποποιήσεις που προτείνονται από τη RAC και τη SEAC, είναι το καταλληλότερο μέτρο σε επίπεδο Ένωσης για την αντιμετώπιση του κινδύνου που έχει εντοπιστεί για την ανθρώπινη υγεία και ότι ο κοινωνικοοικονομικός αντίκτυπός του είναι περιορισμένος.
                  
               
                     (17)
                  
                  
                     Ο κανονισμός (ΕΚ) αριθ. 1907/2006 δεν εφαρμόζεται στα απόβλητα όπως ορίζονται στην οδηγία 2008/98/ΕΚ του Ευρωπαϊκού Κοινοβουλίου και του Συμβουλίου (11). Σύμφωνα με την εν λόγω οδηγία, ελλείψει εναρμονισμένων κριτηρίων αποχαρακτηρισμού αποβλήτων σε επίπεδο Ένωσης, τα κράτη μέλη έχουν την αρμοδιότητα να καθορίζουν εάν οι κόκκοι και η εδαφοκάλυψη που προέρχονται από προϊόντα ELT ή άλλα προϊόντα στο τέλος του κύκλου ζωής τους έχουν, σε κάθε περίπτωση, αποχαρακτηριστεί ως απόβλητα.
                  
               
                     (18)
                  
                  
                     Οι ενδιαφερόμενοι θα πρέπει να διαθέτουν επαρκή χρόνο για να λάβουν κατάλληλα μέτρα προκειμένου να συμμορφωθούν με τον προτεινόμενο περιορισμό. Ως εκ τούτου, η εφαρμογή του περιορισμού θα πρέπει να αναβληθεί για δώδεκα μήνες.
                  
               
                     (19)
                  
                  
                     Επομένως, ο κανονισμός (ΕΚ) αριθ. 1907/2006 θα πρέπει να τροποποιηθεί αναλόγως.
                  
               
                     (20)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 133 του κανονισμού (ΕΚ) αριθ. 1907/2006,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα XVII του κανονισμού (ΕΚ) αριθ. 1907/2006 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 20 Ιουλίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 396 της 30.12.2006, σ. 1.
         
            (2)  Βενζο(a)πυρένιο (BaP), βενζο(e)πυρένιο (BeP), βενζο(a)ανθρακένιο (BaA), χρυσένιο (CHR), βενζο(b)φλουορανθένιο (BbFA), βενζο(j)φθορανθένιο (BjFA), βενζο(k)φθορανθένιο [BkFA], διβενζο(a,h)ανθρακένιο (DΒΑhA).
         
            (3)  Κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (ΕΕ L 353 της 31.12.2008, σ. 1).
         
            (4)  https://www.echa.europa.eu/documents/10162/23036412/clp_en.pdf
         
            (5)  Η τιμή αυτή δεν θα πρέπει να θεωρείται απόλυτη τιμή, καθώς μπορεί να μεταβάλλεται ανάλογα με τις συγκεντρώσεις και τη σχετική συμβολή των επιμέρους ΠΑΥ στο υλικό πλήρωσης ELT.
         
            (6)  https://www.rivm.nl/bibliotheek/rapporten/2017-0017.pdf
         
            (7)  https://echa.europa.eu/documents/10162/13563/annex-xv_report_rubber_granules_en.pdf/dbcb4ee6-1c65-af35-7a18-f6ac1ac29fe4
         
            (8)  https://www.echa.europa.eu/documents/10162/9777e99a-56fb-92da-7f0e-56fcf848cf18
         
            (9)  https://echa.europa.eu/documents/10162/0a91bee3-3e2d-ea2d-3e33-9c9e7b9e4ec5
         
            (10)  https://echa.europa.eu/documents/10162/53688823-bf28-7db7-b9eb-9807773b2109
         
            (11)  Οδηγία 2008/98/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για τα απόβλητα και την κατάργηση ορισμένων οδηγιών (ΕΕ L 312 της 22.11.2008, σ. 3).
      
      
         
            ΠΑΡΑΡΤΗΜΑ
            Στη στήλη 2 της καταχώρισης 50 του παραρτήματος XVII του κανονισμού (ΕΚ) αριθ. 1907/2006 προστίθενται οι ακόλουθες παράγραφοι:
            
               
                            
                        
                        
                           
                                       «9.
                                    
                                    
                                       Οι κόκκοι ή η εδαφοκάλυψη δεν πρέπει να διατίθενται στην αγορά για χρήση ως υλικό πλήρωσης σε γήπεδα συνθετικού χλοοτάπητα ή σε χαλαρή μορφή σε παιδικές χαρές ή αθλητικές εγκαταστάσεις, αν περιέχουν πάνω από 20 mg/kg (0,002 % κατά βάρος) του αθροίσματος όλων των καταγεγραμμένων ΠΑΥ.
                                    
                                 
                                       10.
                                    
                                    
                                       Οι κόκκοι ή η εδαφοκάλυψη δεν πρέπει να χρησιμοποιούνται ως υλικό πλήρωσης σε γήπεδα συνθετικού χλοοτάπητα ή σε χαλαρή μορφή σε παιδικές χαρές ή αθλητικές εγκαταστάσεις, εάν περιέχουν πάνω από 20 mg/kg (0,002 % κατά βάρος) του αθροίσματος όλων των καταγεγραμμένων ΠΑΥ.
                                    
                                 
                                       11.
                                    
                                    
                                       Οι κόκκοι ή η εδαφοκάλυψη που διατίθενται στην αγορά για χρήση ως υλικό πλήρωσης σε συνθετικά γήπεδα χλοοτάπητα ή σε χαλαρή μορφή σε παιδικές χαρές ή αθλητικές εγκαταστάσεις θα φέρουν μοναδικό αριθμό ταυτοποίησης της παρτίδας.
                                    
                                 
                                       12.
                                    
                                    
                                       Οι παράγραφοι 9 έως 11 εφαρμόζονται από τις 10 Αυγούστου 2022.
                                    
                                 
                                       13.
                                    
                                    
                                       Οι κόκκοι ή η εδαφοκάλυψη που χρησιμοποιούνται στην Ένωση στις 9 Αυγούστου 2022 ως υλικό πλήρωσης σε γήπεδα συνθετικού χλοοτάπητα ή σε χαλαρή μορφή σε παιδικές χαρές ή αθλητικές εγκαταστάσεις μπορούν να παραμείνουν στη θέση τους και να εξακολουθήσουν να χρησιμοποιούνται εκεί για τον ίδιο σκοπό.
                                    
                                 
                                       14.
                                    
                                    
                                       Για τους σκοπούς των παραγράφων 9 έως 13, νοούνται ως:
                                       
                                                   α)
                                                
                                                
                                                   “κόκκοι”: μείγματα που εμφανίζονται ως στερεά σωματίδια μεγέθους από 1 έως 4 mm, τα οποία είναι κατασκευασμένα από καουτσούκ ή άλλο βουλκανισμένο ή πολυμερές υλικό, ανακυκλωμένο ή παρθένο ή λαμβάνονται από φυσική πηγή·
                                                
                                             
                                                   β)
                                                
                                                
                                                   “εδαφοκάλυψη”: μείγματα που εμφανίζονται ως στερεά σωματίδια σε μορφή νιφάδων στην κλίμακα μεγέθους με μήκος από 4 έως 130 mm και πλάτος 10 έως 15 mm, τα οποία κατασκευάζονται από καουτσούκ ή άλλο βουλκανισμένο ή πολυμερές υλικό, ανακυκλωμένο ή παρθένο ή λαμβάνονται από φυσική πηγή·
                                                
                                             
                                                   γ)
                                                
                                                
                                                   “υλικό πλήρωσης σε γήπεδο συνθετικού χλοοτάπητα”: αποτελείται από κόκκους που χρησιμοποιούνται σε γήπεδο συνθετικού χλοοτάπητα για τη βελτίωση των χαρακτηριστικών τεχνικών επιδόσεων του χλοοτάπητα στον αθλητισμό·
                                                
                                             
                                                   δ)
                                                
                                                
                                                   “χρήση σε χαλαρή μορφή σε παιδικές χαρές ή αθλητικές εγκαταστάσεις”: κάθε χρήση κόκκων ή εδαφοκάλυψης σε χαλαρή μορφή σε παιδικές χαρές ή για αθλητικούς σκοπούς, εκτός από τη χρήση ως υλικό πλήρωσης σε γήπεδα συνθετικού χλοοτάπητα.»